กลต.พร้อมรับศก.อาเซียนเปิดขายCIS
ก.ล.ต.อนุญาตให้เสนอขาย CIS ต่างประเทศแก่ผู้ลงทุนที่ไม่ใช่รายย่อยรับเปิดประชาคมอาเซียน ปี 2558
22 ธ.ค. 2554

ก.ล.ต.อนุญาตให้เสนอขาย CIS ต่างประเทศแก่ผู้ลงทุนที่ไม่ใช่รายย่อยรับเปิดประชาคมอาเซียน ปี 2558
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า การประชุมคณะกรรมการ ก.ล.ต. ประจำเดือน ธ.ค 2554 ได้เห็นชอบในหลักการอนุญาตให้มีการเสนอขายตราสารการลงทุนประเภท CIS (Collective Invest ment Scheme) ต่างประเทศให้แก่ผู้ลงทุนที่ไม่ใช่รายย่อยได้ ซึ่งเป็นไปตามแผนกลยุทธ์ ปี 2553-2555 ของ ก.ล.ต.ในการเชื่อมโยงตลาดทุนไทยกับตลาดทุนต่างประเทศ สอดคล้องกับแผนปฏิบัติการสู่การรวมตลาดของ ก.ล.ต.อาเซียน (ASEAN Capital Markets Forum : ACMF) ซึ่งเป็นส่วนหนึ่งของการจัดตั้งประชาคมเศรษฐกิจอาเซียน
“CIS ต่างประเทศที่จะเสนอขายแก่ผู้ลงทุนที่ไม่ใช่รายย่อยในไทยจะเป็นตราสารที่มีลักษณะเช่นเดียวกับหน่วยลงทุนของกองทุนรวมไทย แต่อาจอยู่ในรูปแบบอื่นที่ไม่ใช่หน่วยลงทุน เช่น หุ้นใบทรัสต์และจะต้องบริหารจัดการโดยบริษัทจัดการที่ได้รับอนุญาตหรือจดทะเบียนกับหน่วยงานกำกับดูแลในกลุ่มประเทศอาเซียนที่เป็นสมาชิกขององค์กร ก.ล.ต.นานาชาติ
นอกจากนี้ CIS ต้องมีการลงทุนที่ไม่ซับซ้อนไปกว่าที่กองทุนรวมไทย และต้องมีตัวแทนในประเทศไทยเพื่อติดต่อประสานงานและอำนวยความสะดวก “ในยุคตลาดทุนไร้พรมแดนและการก้าวเข้าสู่การเป็นประชาคมเศรษฐกิจอาเซียน ตลาดทุนไทยต้องพร้อมที่จะเปิดรับความเปลี่ยนแปลง เพราะจะนำมาทั้งโอกาสทางธุรกิจ การเติบโตทางเศรษฐกิจ ไปพร้อมกับการแข่งขัน”